b'\n_START_ARTICLE_\nMiksingo konsol\xc4\x97\n_START_PARAGRAPH_\nMikseris (arba Mik\xc5\xa1eris, angl. Mixer) \xe2\x80\x93 \xc4\xafrenginys arba programa analoginiams arba skaitmeniniams audio signalams sumuoti, apdoroti._NEWLINE_Mikserio apib\xc5\xabdinimai (\xe2\x80\x9e4 kanal\xc5\xb3\xe2\x80\x9c, \xe2\x80\x9e8 kanal\xc5\xb3\xe2\x80\x9c ir t. t.) nurodo, kiek atskir\xc5\xb3 audio \xc4\xaf\xc4\x97jimo signal\xc5\xb3 vienu metu mikseris gali apdoroti. Tradici\xc5\xa1kai mikseriai iki 16 kanal\xc5\xb3 vadinami tiesiog mikseriais, 16\xe2\x80\x9332 kanal\xc5\xb3 \xe2\x80\x93 mikseriniais pultais, daugiau nei 32 kanal\xc5\xb3 \xe2\x80\x93 miksingo konsol\xc4\x97mis. Ta\xc4\x8diau ai\xc5\xa1kaus skirtumo n\xc4\x97ra, tad 2 kanal\xc5\xb3 mikseris gali b\xc5\xabti pavadintas \xe2\x80\x9ekonsole\xe2\x80\x9c. Mikseriai pla\xc4\x8diai naudojami radijo stotyse, TV ir garso \xc4\xafra\xc5\xa1\xc5\xb3 studijose, renginiams (sporto, muzikos ir pan.), konferencijoms, klubams, prekybos centrams ir t. t. \xc4\xafgarsinti. Mikseri\xc5\xb3 vert\xc4\x97 svyruoja nuo keli\xc5\xb3 \xc5\xa1imt\xc5\xb3 iki vir\xc5\xa1 100 000 JAV doleri\xc5\xb3.\n_START_SECTION_\nMikserio principin\xc4\x97 strukt\xc5\xabra\n_START_PARAGRAPH_\nMikserio paskirtis \xe2\x80\x93 apdoroti gaunamus audio signalus ir juos perduoti toliau, pvz., garso atk\xc5\xabrimo sistemoms arba galutiniam audio miksui studijoje. Mikserio vidiniai elementai vadinami kanalais, nes jais audio signalas pereina kaip kanalu pro kelet\xc4\x85 apdirbimo procesori\xc5\xb3. Tipi\xc5\xa1k\xc4\x85 \xc4\xaf\xc4\x97jimo kanalo eilut\xc4\x99 sudaro: pirminis stiprintuvas, audio dinamikos reguliatorius, ekvalaizeris, garso lygio reguliatorius ir stereo pozicionierius. I\xc5\xa1\xc4\x97jimo kanalais vadinami tie kanalai, kurie perduoda audio signalus \xc4\xaf mikserio i\xc5\xa1or\xc4\x99. Paprastai mikseris kelet\xc4\x85 arba ir visus \xc4\xaf\xc4\x97jimo sigalus susumuojama ir paver\xc4\x8dia stereo arba surround formato signalu. Mikseriai gali tur\xc4\x97ti ir \xc4\xafvairi\xc5\xb3 vidini\xc5\xb3 bei specializuot\xc5\xb3 kanal\xc5\xb3, kuriais, pvz., renginio metu audio in\xc5\xbeinierius gali kalb\xc4\x97ti su atlik\xc4\x97jais, diktoriais ir pan. negirdint publikai. Skaitmeniniai mikseriai paprastai taip pat turi galimybes suteikti audio signalams \xc4\xafvairi\xc5\xb3 audio efekt\xc5\xb3.'